Ritratt fl-isofnd: Unsplash / Ritratt fiċ-ċirku: Twitter  Read in English . L-eks Prim Ministru (PM) tar-Renju Unit, Gordon Brown, appella biex ma jintremewx 100 miljun doża tal-vaċċin ta' kontra l-Covid-19. L-appell sar minħabba li l-vaċċini se jiskadu aktar tard din is-sena. Brown spjega li l-uniku mod kif il-mexxejja jistgħu jevitaw din il-ħela, huwa li jqassmu l-vaċċini żejda ma' pajjiżi fqar. Brown qal li l-PM Ingliż Boris Johnson, il-President tal-Istati Uniti Joe Biden, u l-mexxejja tal-Unjoni Ewropea naqsu milli jilħqu ftehim dwar kif se jingħataw id-dożi żejda. Din is-sitwazzjoni, saħaq l-eks PM, tfisser li d-dinja se taħli numru ta' vaċċini għalxejn, sitwazzjoni li ddeskriviha bħala diżastru. L-eks PM Ingliż qal ukoll li peress li ma jeżisti l-ebda pjan konkret, hemm riskju kbir li jkun hemm ferm aktar vittmi tal-Covid-19. Brown qal ukoll li ma jistax jifhem kif l-ifqar pajjiżi tad-dinja se jkollhom isofru l-konsegwenzi tal-ħela tal-pajjiżi li għandhom vaċċini żejda li mhux se jużawhom.